DOKUMENT JE ELEKTRONSKO PODPISAN!

Podpisnik: Tanja Pucelj Vidović Izdajatelj certifikata: SI-PASS-CA

Številka certifikata: 00D6034AF700000000575 Potek veljavnosti: 05. 09. 2028

Čas podpisa: 17. 12. 2024 15:56

Št. dokumenta: 35409-184/2024-2570-9

DOKUMENT JE ELEKTRONSKO PODPISAN!

Podpisnik: Ljubiša Stanojević Izdajatelj certifikata: SI-PASS-CA

Številka certifikata: 00F15538D900000000575 Potek veljavnosti: 04. 12. 2028

Čas podpisa: 17. 12. 2024 15:31

Št. dokumenta: 35409-184/2024-2570-9



Številka: 35409-184/2024-2570-9

Datum: 17. 12. 2024

Ministrstvo za okolje, podnebje in energijo izdaja na podlagi 38.b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22

in 18/23), devetega odstavka 131.a člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP), v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O), na vlogo

Občine Gorenja vas – Poljane, Poljanska cesta 87, 4224 Gorenja vas, ki jo po pooblastilu zastopa DOMPLAN d.d., Bleiweisova cesta 14, 4000 Kranj, o obveznosti izvedbe celovite presoje vplivov na okolje za Občinski podrobni prostorski načrt za obnovo Podružnične šole Javorje, naslednje

# M N E N J E

1. V postopku priprave Občinskega podrobnega prostorskega načrta za obnovo Podružnične

šole Javorje ni treba izvesti postopka celovite presoje vplivov na okolje.

1. V postopku priprave Občinskega podrobnega prostorskega načrta za obnovo Podružnične šole Javorje ni treba izvesti presoje sprejemljivosti vplivov izvedbe plana v naravo na varovana območja.
2. V tem postopku ni bilo stroškov.

# O b r a z l o ž i t e v :

I

Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo) je dne 19.11.2024 prejelo vlogo Občine Gorenja vas – Poljane, Poljanska cesta 87, 4224 Gorenja vas (v nadaljnjem besedilu: pripravljavec plana), ki jo po pooblastilu župana št. 3500-04/2024-01 z dne 11.11.2024 zastopa DOMPLAN d.d., Bleiweisova cesta 14, 4000 Kranj, za izdajo mnenja o obveznosti izvedbe celovite presoje vplivov na okolje v postopku priprave Občinskega podrobnega prostorskega načrta za obnovo Podružnične šole Javorje (v nadaljnjem besedilu: plan), na podlagi določil 131.a člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v

nadaljnjem besedilu: ZUreP-3). Pooblaščenec pripravljavca plana je v vlogi navedel spletni naslov: [https://nextcloud.domplan.si](https://nextcloud.domplan.si/) (uporabniško ime: prostor1d, geslo: 41d-prostor1868, mapa: projekt 1) za dostop do strežnika z gradivi za pripravo predmetnega plana:

* Urbanistična zasnova za naselji Javorje in Murave za namen izdelave OPPN za obnovo na območju podružnične šole Javorje (izdelovalec: DOMPLAN d.d., Kranj, št. projekta: UD/578-176-24-UZ, datum: oktober 2024)
* Urbanistična strokovna podlaga za OPPN za obnovo za Podružnično šolo Javorje, (izdelovalec: DOMPLAN d.d., Kranj, št. projekta: UD/578-176-24, datum: oktober 2024),
* IDZ za Večnamenski objekt Javorje (izdelovalec: Arhiplus d.o.o., Gorenja vas, datum: oktober 2024)
* Geološko geotehnični in hidrološki elaborat o pogojih izgradnje večnamenskega centra Javorje (izdelovalec: GeoTrias d.o.o., Ljubljana, št. projekta: 491-TB/20222, datum: maj 2024),

ter priložil pooblastilo pripravljavca plana za zastopanje in mnenje Direkcije RS za vode, Sektorja območja zgornje Save št. 35030-48/2024-3 z dne 10.07.2024 glede ustreznosti nove lokacije šole. Dne 3.12.2024 je pooblaščenec vlogo dopolnil še z mnenjem Zavoda RS za varstvo narave, OE Ljubljana, št. 3563-0513/2024-4 z dne 2.12.2024 o oceni verjetnosti pomembnejših vplivov izvedbe plana in obveznosti izvedbe presoje sprejemljivosti plana na varovana območja.

II

V skladu z določili drugega odstavka 126. člena ZUreP-3, občinski podrobni prostorski načrt (v nadaljnjem besedilu: OPPN) se pripravi za območja, za katera je z občinskim prostorskim načrtom (v nadaljnjem besedilu: OPN) predvidena njegova priprava, lahko pa tudi v območjih, kjer z OPN ni predviden, če se za to pokaže potreba ali pobuda po tem, ko je bil sprejet OPN.

Skladno z določili prvega odstavka 131.a člena ZUreP-3, za načrtovanje prostorskih ureditev, namenjenih za odpravo posledic naravnih in drugih nesreč, se lahko sprejme OPPN za odpravo posledic naravne nesreče (v nadaljnjem besedilu: OPPN za obnovo), s katerim se lahko spremeni tudi namenska raba prostora in prostorski izvedbeni pogoji, določeni z OPN. Druge namenske rabe so podrejene izvedbi ukrepov za zagotavljanje poplavne varnosti, varnosti pred plazovi in zagotovitev novih stavbnih zemljišč. OPPN za obnovo se lahko izdela in sprejme tudi v občini, ki še nima sprejetega OPN. OPPN za obnovo nadomesti v svojem območju urejanja do tedaj veljavne izvedbene prostorske akte za to območje. Drugi odstavek 131.a člena ZUreP-3 določa, da je OPPN za obnovo lahko sprejet za območje, ki je bilo prizadeto v naravni nesreči. Območja, za katera se lahko sprejme OPPN za obnovo, ob upoštevanju obsega in posledic naravne nesreče določi vlada. V skladu z določili sedmega odstavka 131.a člena ZUreP-3 se v primeru posega na varovana območja po predpisih, ki urejajo ohranjanje narave, v urbanistični in krajinski zasnovi izdela dodatek za presojo sprejemljivosti na varovana območja.

Deveti odstavek 131.a člena ZUreP-3 določa, da ministrstvo, pristojno za celovito presojo vplivov na okolje, v 15 dneh po prejemu obvestila o nameri priprave OPPN s strani pripravljavca plana odloči o tem, ali je treba za OPPN za obnovo izvesti celovito presojo vplivov na okolje, pri čemer se o tem predhodno posvetuje tudi z ministrstvi in organizacijami, pristojnimi za področja, na katera bi OPPN za obnovo lahko pomembno vplival. Ministrstva in organizacije, pristojna za področja, na katera bi OPPN za obnovo lahko pomembno vplival, morajo mnenje iz prejšnjega stavka podati v 3 delovnih dneh od prejema zaprosila s strani ministrstva. Skladno z določili petnajstega odstavka 131.a člena ZUreP-3, sprejem in izvajanje OPPN za obnovo je v javnem interesu.

Na podlagi določil četrtega odstavka 19. člena ZUreP-3 se celovita presoja vplivov na okolje (v nadaljnjem besedilu: CPVO) izvede v skladu s predpisi, ki urejajo varstvo okolja, če ZUreP-3 ne določa drugače. Presoja sprejemljivosti na varovana območja se v okviru celovite presoje vplivov na okolje izvede v skladu s predpisi, ki urejajo ohranjanje narave in varstvo okolja. Odločanje o

obveznosti izvedbe CPVO in izvedba postopka CPVO sta v skladu z določili petega odstavka 19.

člena ZUreP-3, nesamostojna dela postopka priprave prostorskega izvedbenega akta.

Skladno z določili prvega odstavka 10. člena Zakona o obnovi, razvoju in zagotavljanju finančnih sredstev (Uradni list RS, št. [131/23](https://www.uradni-list.si/glasilo-uradni-list-rs/vsebina/2023-01-4011) in [81/24;](https://www.uradni-list.si/glasilo-uradni-list-rs/vsebina/2024-01-2378) v nadaljnjem besedilu: ZORZFS), ne glede na prvo alinejo prvega odstavka 130. člena ZUreP-3 lahko občina na prizadetem območju z OPPN v delu ali celotnem območju urejanja spremeni tudi namensko rabo prostora oziroma prostorske izvedbene pogoje brez predhodne spremembe OPN zaradi gradnje nadomestitvenih objektov in objektov, ki so s sklepom vlade iz 151.c člena ZIUOPZP ali 87. člena tega zakona predvideni za odstranitev, če je to v skladu s cilji prostorskega razvoja občine, pravnimi režimi in varstvenimi usmeritvami in gre za spremembo namenske rabe prostora na obstoječih stavbnih zemljiščih, ob upoštevanju dopustnih sprememb, določenih v 309. členu ZUreP-3. Drugi odstavek 10. člena ZORZFS določa, da ne glede na tretji odstavek 128. člena ZUreP-3, za OPPN iz prejšnjega odstavka ni treba izvesti celovite presoje vplivov na okolje.

V skladu z določili 77. člena Zakona o varstvu okolja (Uradni list RS, št. [44/22,](https://www.uradni-list.si/glasilo-uradni-list-rs/vsebina/2022-01-0873) [18/23](https://www.uradni-list.si/glasilo-uradni-list-rs/vsebina/2023-01-0348) – ZDU- 1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE in [23/24;](https://www.uradni-list.si/glasilo-uradni-list-rs/vsebina/2024-01-0693) v nadaljnjem besedilu: ZVO-2) je treba v postopku priprave plana, programa, načrta ali drugega splošnega akta, katerega izvedba lahko pomembno vpliva na okolje, izvesti CPVO, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. Drugi odstavek 77. člena ZVO-2 določa, da se za plan izvede CPVO, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave. Vlada RS v skladu s četrtim odstavkom 89. člena ZVO-2 predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja na podlagi Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

V skladu z določili četrtega odstavka 77. člena ZVO-2 se, ne glede na določbe prejšnjih odstavkov tega člena, CPVO ne izvede za plan, izdelan na podlagi plana, za katerega je bila že izvedena CPVO, če za planirane posege niso določeni novi ali podrobnejši izvedbeni pogoji, če ne vsebuje novih posegov ali ne zajema novih območij glede na plan, na podlagi katerega je pripravljen. Skladno z določili šestega odstavka 77. člena ZVO-2 se ministrstvo pred odločitvijo o tem, ali je treba za plan izvesti CPVO, predhodno posvetuje tudi z ministrstvi in organizacijami, pristojnimi za področja, na katera bi plan lahko pomembno vplival.

Na podlagi določil 101. člena ZON se CPVO izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

III

Ministrstvo je v postopku, v skladu z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09 in 44/22 – ZVO-2; v nadaljnjem besedilu: Uredba o merilih), ocenjevalo verjetnosti pomembnejših vplivov predmetnega plana in ugotavljalo, ali se z njim določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2 in Priloge 1 k Uredbi o PVO.

Na podlagi preučitve gradiv: Urbanistična zasnova za naselji Javorje in Murave za namen izdelave OPPN za obnovo na območju podružnične šole Javorje (izdelal DOMPLAN d.d., Kranj, št. projekta: UD/578-176-24-UZ, datum: oktober 2024), Urbanistične strokovne podlage za OPPN za obnovo za Podružnično šolo Javorje (izdelal: DOMPLAN d.d., Kranj, št. projekta: UD/578-176- 24-UZ, datum: oktober 2024) ter IDZ za Večnamenski objekt Javorje (izdelovalec: Arhiplus d.o.o., Gorenja vas, datum: oktober 2024) je ministrstvo ugotovilo, da pripravljavec plana s predmetnim planom načrtuje prostorske ureditve, namenjene odpravi posledic poplav, ki so avgusta 2023 prizadele Podružnično šolo Javorje, zgrajeno na parcelah št. 479/1 in 479/2, k.o. Dolenčice. Lokacija plana leži v naselju Javorje na severovzhodnem delu Občine Gorenja vas – Poljana, ter obsega zemljišča parc. št. 479/1, 479/2 in 466/8, vse v k.o. Dolenčice, s skupno površino 3.800 m2. Teren obravnavanega območja je razgiban in se dviguje proti obstoječi šoli na severozahodu. Dostop do obravnavane lokacije ostaja nespremenjen, ter poteka z vzhodne strani iz obstoječe nekategorizirane ceste, ki se na severni strani priključuje na javno cesto LC 401023 (Zapreval – Poljane). Obravnavano območje je komunalno opremljeno, obstoječa šola je priključena na kanalizacijsko, vodovodno, električno in telekomunikacijsko omrežje.

S predmetnim planom je predviden umik obstoječega šolskega objekta, prizadetega v času poplav na drugo lokacijo, ter graditev novega večnamenskega objekta z etažnostjo K+P+1+M, v katerem bodo združeni prostori vrtca, podružnične šole in gasilskega doma, na parceli št. 466/8,

k.o. Dolenčice. Na območju lokacije obstoječe šolske stavbe bo s predmetnim planom določena ustrezna nadomestna regulacija prostora (športni park s pomožnimi objekti šole), ki bo skupaj z novim objektom tvorilo funkcionalno in zaokroženo območje šolskega kompleksa. Načrtovana je sprememba namenske rabe območja SK - površine podeželskega naselja, namenjene površinam kmetij z dopolnilnimi dejavnostmi in bivanju, v območje CU - osrednja območja centralnih dejavnosti, ob hkratnem izvzemu zemljišč iz območja drugih kmetijskih zemljišč (K2) in območja pokopališča (ZK), na katerih občina v bodoče ne načrtuje širitev obstoječega pokopališča. Nadomestitev izvzetih zelenih površin je predvidena na dveh možnih lokacijah: na območju parkovne ureditve (z znamenjem z meteoritom) v osrednjem delu naselja, ob obstoječem parkirišču na delu parcele št. 456/17 k.o. Dolenčice (s spremembo namenske rabe iz SK v ZS/ZD) s površino 296 m2, ali na območju parkovne ureditve ob obstoječi dostopni poti do cerkve Sv. Tilna na delih parcel št. 430/1, 429 in 933, vse v k.o. Dolenčice (s spremembo namenske rabe iz K2 v ZS/ZD), s površino 895 m2.

Ministrstvo je na podlagi preučitve mnenja Direkcije RS za vode, Sektorja območja zgornje Save št. 35030-48/2024-3 z dne 10.07.2024 ugotovilo, da je mnenjedajalec s področja upravljanja z vodami ocenilo lokacijo umestitve nove večnamenske stavbe na parceli 466/8 k.o. Dolenčica, kot primerno ter ustrezno po določbah 88. člena ZORZFS, ob upoštevanju geološko geomehanskega poročila izdelovalca GeoTrias d.o.o., Ljubljana (št. projekta: 491-TB/20222, datum: maj 2024), Mnenjedajalec je za obravnavano območje ugotovil, da ne spada v kategorijo erozijskega ali plazljivega območja po določilih 87. in 88. člena Zakona o vodah (Uradni list RS, št. [67/02,](https://www.uradni-list.si/glasilo-uradni-list-rs/vsebina/2002-01-3237) [2/04](https://www.uradni-list.si/glasilo-uradni-list-rs/vsebina/2004-01-0064) – ZZdrI-A, [41/04](https://www.uradni-list.si/glasilo-uradni-list-rs/vsebina/2004-01-1694) –ZVO-1, [57/08,](https://www.uradni-list.si/glasilo-uradni-list-rs/vsebina/2008-01-2417) [57/12,](https://www.uradni-list.si/glasilo-uradni-list-rs/vsebina/2012-01-2418) [100/13](https://www.uradni-list.si/glasilo-uradni-list-rs/vsebina/2013-01-3602), [40/14,](https://www.uradni-list.si/glasilo-uradni-list-rs/vsebina/2014-01-1618) [56/15,](https://www.uradni-list.si/glasilo-uradni-list-rs/vsebina/2015-01-2360) [65/20,](https://www.uradni-list.si/glasilo-uradni-list-rs/vsebina/2020-01-0975) 35/23 – odl. US, 78/23 –

ZUNPEOVE in 52/24 – odl. US; v nadaljnjem besedilu: ZV-1).

Ministrstvo po pregledu gradiv ugotavlja, da se s predmetnim planom ne načrtuje poseg v okolje iz Priloge 1 k Uredbi o PVO, poglavja G »Urbanizem in gradbeništvo«, podpoglavja G.I

»Urbanistični posegi« ali podpoglavja G.II »Graditev objektov«, za katerega je obvezna presoja vplivov na okolje, s tem pa tudi ni podan razlog za uvedbo postopka CPVO v skladu z določili 89. člena ZVO-2 in Priloge 1 k Uredbi o PVO.

Ministrstvo po preučitvi gradiv prav tako ugotavlja, da za predmetni plan ni treba izvesti postopka CPVO na podlagi določil drugega odstavka 10. člena ZORZSF, saj se s predmetnim planom na delu zemljišč, na katerem je predvidena sprememba namenske rabe območja SK v območje CU, ob hkratnem izvzemu zemljišč iz območja drugih kmetijskih zemljišč (K2) in območja pokopališča

(ZK), načrtuje gradnja večnamenskega objekta, ki bo nadomestil obstoječi šolski objekt, ki so ga prizadele poplave avgusta 2023.

IV

Ministrstvo je v skladu s 3. členom Uredbe o merilih v postopku ocenjevanja verjetnosti pomembnejših vplivov plana in ugotavljanja razlogov za uvedbo postopka CPVO, izvedlo posvetovanje z ministrstvi in organizacijami, ki sodelujejo v postopku CPVO, s preučitvijo naslednjih mnenj, pridobljenih v postopku:

* Zavoda RS za varstvo narave, OE Ljubljana, št. 3563-0513/2024-4 z dne 2.12.2024,
* Ministrstva za naravne vire in prostor, Direkcije RS za vode, Sektorja območja zgornje Save, št. 35021-40/2024-2 z dne 10.12.2024,
* Ministrstva za kulturo, Direktorata za kulturno dediščino, št. 35012-133/2024-3340-6 z dne 16.12.2024,
* Ministrstva za zdravje, Direktorata za javno zdravje, št. 354-157/2024-4 z dne 13.12.2024 ter Nacionalnega inštituta za javno zdravje, št. 354-208/2024-2 (256) z dne 10. 12. 2024, ter
* Ministrstva za kmetijstvo, gozdarstvo in prehrano, Direktorata za kmetijstvo, št. 3504- 80/2024/2 z dne 9.12.2024.

Ministrstvo je na podlagi preučitve kartografskega dela gradiv tudi ugotovilo, da ureditveno območje plana ne meji na gozdne površine in je od najbližjih gozdov oddaljeno 100 m. Glede na značilnosti plana, vplive in območja, ki bi bila zaradi vplivov izvedbe plana verjetno prizadeta, je ministrstvo ocenilo, da ni verjetnosti pomembnejših vplivov izvedbe plana na gozd, zato se v postopku ni posvetovalo z ministrstvom ali organizacijo, pristojno za področje varovanja in upravljanja z gozdovi.

Zavod RS za varstvo narave, OE Ljubljana je v mnenju št. 3563-0513/2024-4 z dne 2.12.2024 navedel, da po pregledu dokumentacije ugotavlja, da območje OPPN za obnovo in območje njegovega daljinskega vpliva ležita izven posebnih varstvenih območij (Natura 2000) in zavarovanih območij, zato ocenjuje, da presoje sprejemljivosti vplivov izvedbe plana na varovana območja ni treba izvesti. Ministrstvo po preučitvi mnenja mnenjedajalca s področja varstva narave, v povezavi s pregledom vsebine gradiv za pripravo plana sledi oceni, da presoje sprejemljivosti vplivov izvedbe plana v naravo na varovana območja ni treba izvesti, ter z njo soglaša.

Ministrstvo za naravne vire in prostor, Direkcija RS za vode, Sektor območja zgornje Save je v mnenju št. 35021-40/2024-2 z dne 10.12.2024 navedlo, da izvedba plana na podlagi predložene dokumentacije verjetno ne bo pomembneje vplivala na okolje s stališča varovanja vodnega režima in stanja voda. Območje ne posega na varstvena in varovana območja, kot jih opredeljuje ZV-1. Ministrstvo, v povezavi z ugotovitvami, ki jih je mnenjedajalec podal v mnenju št. 35030- 48/2024-3 z dne 10.07.2024 o primernosti lokacije umestitve nove večnamenske stavbe na parceli 466/8 k.o. Dolenčica na območju, ki ni erozijsko ali plazljivo po določilih 87. in 88. člena ZV-1, sledi oceni, da izvedba plana verjetno ne bo pomembneje vplivala na okolje s stališča varovanja vodnega režima in stanja voda, ter se z navedenim strinja.

Ministrstvo za kulturo, Direktorat za kulturno dediščino, je v mnenju št. 35012-133/2024-3340-6 z dne 16.12.2024 navedlo, da na podlagi prejetega gradiva ugotavlja, da se na območju urejanja ter v območju vplivov novih posegov na okolje nahajata enoti nepremične kulturne dediščine EID 1-12129 Javorje pri Delnicah - Antični vodovod (arheološko najdišče), ter EID 1-01866 Javorje pri Delnicah - Cerkev sv. Tilna (vplivno območje spomenika). Mnenjedajalec s področja varstva kulturne dediščine ocenjuje, da je verjetnost pomembnejših vplivov izvedbe plana na kulturno

dediščino, vpisano v register nepremične kulturne dediščine glede na načrtovane ureditve in rešitve, prikazane v gradivu, ter varstveni režim in stanje dediščine, prisotne v območju urejanja in presoje vpliva, majhna. Varstvo kulturne dediščine se bo zagotavljalo z upoštevanjem smernic in mnenj v postopku priprave prostorskega akta.

Na podlagi preučitve navedenega mnenja se ministrstvo strinja z oceno mnenjedajalca s področja varovanja kulturne dediščine o verjetnosti nastanka pomembnejših vplivov izvedbe plana na registrirano kulturno dediščino, ter soglaša s predlaganim ukrepom zagotavljanja ustreznega varovanja kulturne dediščine z upoštevanjem smernic in mnenj v postopku priprave prostorskega akta.

Ministrstvo za zdravje, Direktorat za javno zdravje, je v mnenju št. št. 354-157/2024-4 z dne 13.12.2024 navedlo, da soglaša z mnenjem, ki ga je zanj pripravil Nacionalni inštitut za javno zdravje (NIJZ) pod št. 354-208/2024-2 (256) z dne 10.12.2024. NIJZ je v mnenju, pripravljenem za Ministrstvo za zdravje podal oceno, da na podlagi podatkov o značilnostih plana, podatkov o značilnostih vplivov in območij, ki bodo verjetno prizadeta zaradi vplivov plana ter podatkov o pomenu ranljivosti območij, ki bodo verjetno prizadeta, izvedba OPPN za obnovo Podružnične šole Javorje v obliki in obsegu kot je to opisano v strokovni podlagi, verjetno ne bo imela pomembnega vpliva na zdravje in počutje ljudi. Rezultati preveritve pričakovanih vplivov na okolje, ki jih bo glede na značilnosti plana, značilnosti vplivov in območij, ki bodo verjetno prizadeta zaradi vplivov plana ter pomen in ranljivost območij, ki bodo verjetno prizadeta, povzročila izvedba obravnavanega plana in imajo lahko vpliv na zdravje in počutje ljudi, so pokazali, da spremembe posameznih sestavin okolja (kakovost zunanjega zraka, obremenjenost okolja s hrupom, nastajanje odpadnih voda, kakovost površinskih in podzemnih voda, oskrba s pitno vodo, ravnanje z odpadki) v obliki in obsegu, kot je to opisano v pobudi plana, verjetno ne bodo tolikšne, da bi lahko pomembneje vplivale na zdravje in počutje ljudi. Ministrstvo soglaša z ugotovitvami mnenjedajalca s področja varstva zdravja ljudi, da vplivi izvedbe predmetnega OPPN za obnovo ne bodo bistveno vplivali na varstvo zdravja in počutja ljudi.

Ministrstvo za kmetijstvo, gozdarstvo in prehrano, Direktorat za kmetijstvo je v mnenju št. 3504- 80/2024/2 z dne 9.12.2024 navedlo, da OPPN za obnovo, ob spremembi namenske rabe območja SK v območje centralnih dejavnosti CU, predvideva hkratni izvzem zemljišča s površino

296 m2 in 23 bonitetnimi točkami iz območja drugih kmetijskih zemljišč (K2) in območja pokopališča (ZK). Mnenjedajalec ugotavlja, da z izvzemom zemljišč ne bo bistveno zmanjšana proizvodnja sposobnost kmetijskih zemljišč na obravnavanem območju, zato meni, da izvedba OPPN za obnovo z vidika pristojnosti varstva kmetijskih zemljišč ne bo imela pomembnejših vplivov. Ministrstvo sledi oceni mnenjedajalca s področja varovanja kmetijskih zemljišč o verjetnosti pomembnejših vplivov izvedbe plana na okolje z vidika varovanja kmetijskih površin, ter se z navedenim strinja.

V

Na podlagi preučitve vloge pripravljavca plana, gradiv ter posvetovanja z ministrstvi in organizacijami, pristojnimi za področja, na katera bi plan lahko pomembno vplival (varstvo narave, varovanje kulturne dediščine, varovanje zdravja ljudi pred vplivi iz okolja, varovanje vodnega režima, stanja voda in upravljanja z vodami, ter varovanje kmetisjkih površin), izvedenega s preučitvijo pridobljenih mnenj o verjetnih vplivih izvedbe plana na okolje, je ministrstvo ugotovilo, da:

* se s planom, v skladu s 131.a členom ZUreP-3, načrtuje prostorska ureditev za odpravo posledic naravne nesreče, s katero se spreminja tudi namenska raba prostora in prostorski izvedbeni pogoji, določeni z OPN,
* za predmetni plan, s katerim se umešča večnamenski objekt, s katerim bo nadomeščen obstoječi objekt, poškodovan med poplavami avgusta 2023, po določilih 10. člena ZORZFS ni treba izvesti celovite presoje vplivov na okolje,
* predmetni plan ne zajema novih območij glede na hierarhično višji plan, na podlagi katerega se pripravlja,
* se s planom ne načrtuje poseg v okolje, za katerega je presoja vplivov na okolje obvezna,
* izvedba plana ne bo pomembno vplivala na upravljanje z vodami, vodni režim in stanje voda,
* se s planom ne načrtuje ureditev, ki bi pomembno vplivala na zdravje in počutje ljudi,
* izvedba plana ne bo vplivala na kulturno dediščino pod pogojem, da se bo varstvo kulturne dediščine zagotavljalo z upoštevanjem smernic in mnenj v postopku priprave prostorskega akta,
* s planom načrtovane ureditve ne bodo vplivale na varstvo kmetijskih zemljišč,

ter odločilo, da za plan ni treba izvesti CPVO, kot je navedeno v 1. točki izreka tega mnenja.

Ministrstvo je v postopku tudi ugotovilo, da na območju obravnave plana ni naravnih vrednot, zavarovanih območij ali območij pomembnih za biotsko raznovrstnost, ter da plan leži izven neposrednega in daljinskega vpliva na posebna varstvenega območja (Natura 2000) in zavarovana območja. Zato je ministrstvo odločilo, da za plan ni treba izvesti presoje sprejemljivosti vplivov izvedbe plana na varovana območja po določilih 101. člena ZON, kot je navedeno v 2. točki izreka tega mnenja.

V tem postopku stroški niso nastali, zato je ministrstvo odločilo tako, kot je navedeno v 3. točki

izreka tega mnenja.

Skladno z določili petega odstavka 128. člena ZUreP-3 je to mnenje zavezujoče in se skupaj s sklepom o pripravi OPPN objavi v prostorskem informacijskem sistemu.

Pripravil:

Ljubiša Stanojević

Podsekretar

dr. Tanja Pucelj Vidović

Vodja Sektorja za okoljske presoje

Vročiti (elektronsko):

* Občina Gorenja vas – Poljane; info@obcina-gvp.si
* DOMPLAN d.d., Kranj; domplan@domplan.si

V vednost (elektronsko):

* Ministrstvo za kulturo, Direktorat za kulturno dediščino; gp.mk@gov.si
* Ministrstvo za zdravje, Direktorat za javno zdravje; gp.mz@gov.si
* Ministrstvo za kmetijstvo, gozdarstvo in prehrano, Direktorat za kmetijstvo; gp.mkgp@gov.si
* Ministrstvo za naravne vire in prostor, Direkcija RS za vode, Sektor območja zgornje Save; gp.drsv-kr@gov.si
* Zavod RS za varstvo narave, OE Ljubljana; info.lj@zrsvn.si